Levante Trains

Η Levante Trains Α.Ε. (Σιδηρόδρομοι Λεβάντε ΑΕ) αποτελεί έναν ιδιωτικό πάροχο επιβατικών σιδηροδρομικών μεταφορών που προβλέπεται να δραστηριοποιηθεί στο μετρικό σιδηροδρομικό δίκτυο της Δυτικής Πελοποννήσου. Η εταιρεία ιδρύθηκε το 2024 και προορίζεται να εγκαινιάσει υπηρεσίες επιβατικής μεταφοράς το πρώτο εξάμηνο του 2026 επί της σιδηροδρομικής γραμμής Κατακόλου - Ολυμπίας.

Η εταιρεία αποτελεί θυγατρική των Levante Ferries και προβλέπεται μελλοντικά η επέκταση των δραστηριοτήτων της σε γειτονικούς άξονες της σιδηροδρομικής γραμμής Πάτρας - Κυπαρισσίας.

 Ιστορικό 

 Ίδρυση (2024) 
Στα πλαίσια ενός ιδιαίτερα μεταβαλλόμενου τοπίου στον ελληνικό σιδηροδρομικό τομέα, τόσο λόγο της ανασυγκρότησης του εθνικού διαχειριστή υποδομής (ΟΣΕ) όσο και των συνεχόμενων προβλημάτων που προέκυπταν επί της υποδομής του εθνικού σιδηροδρομικού δικτύου, τον Ιούλιο του 2024, η Levante Ferries προχώρησε στην ίδρυση και καταβολή αρχικού κεφαλαίου για την σύσταση σιδηροδρομικής εταιρείας η οποία θα δραστηριοποιούταν σε περιοχές της Δυτικής Πελοποννήσου. Κατά την περίοδο αυτή, το σύνολο του μετρικού δικτυου της Πελοποννήσου βρίσκεται σε αναστολή λειτουργίας με εξαίρεση την γραμμή από το Κατάκολο έως την Αρχαία Ολυμπία και τον Προαστιακό Σιδηρόδρομο Πάτρας, όπου εξυπηρετούνται από δρομολόγια της Hellenic Train.

 Παραχώρηση Άδειας (2025) 
Στις 29 Σεπτεμβρίου 2025, η ΡΑΣ χορήγησε άδεια σιδηροδρομικής επιχείρησης στην Levante Trains με σκοπό την διεξαγωγή επιβατικού έργου στην σιδηροδρομική γραμμή Κατακόλου - Ολυμπίας με ζεύγη δρομολογίων από το Κατάκολο προς τον Πύργο και την Ολυμπία, τα οποία θα εκτελούνται με την μορφή τοπικού και τουριστικού χαρακτήρα.
μικρογραφία|291x291εσ|Άποψη αυτοκινητάμαξας MAN-1 στη Κυπαρισσία.

 Υπηρεσίες Εταιρείας 
Η Levante Trains σε πρώτο στάδιο (α' εξάμηνο 2026) προβλέπει την καθιέρωση ενός ζεύγους δρομολογίων επί της γραμμής Κατακόλου - Ολυμπίας με την προοπτική προσθήκης νέων, τα οποία θα υποστηριχθούν με την μίσθωση τροχαίου υλικού (MAN-1) από τους Σιδηροδρόμους Ελλάδος. Η υπηρεσία προβλέπεται να είναι Κατάκολο - Πύργος - Αρχαία Ολυμπία, χωρίς άλλες ενδιάμεσες σταθμεύσεις.

 Μελλοντικός Σχεδιασμός 
Η εταιρεία προβλέπει σε πρώτο στάδιο την καθιέρωση και σταδιακή ενίσχυση των υπηρεσιών της επί της σιδηροδρομικής γραμμής Κατακόλου - Ολυμπίας και σε μεσοπρόθεσμο ορίζοντα την επέκταση των δραστηριοτήτων της σε γειτονικά τμήματα του δικτύου στην περιοχή της Ηλείας και της Αχαΐας, εφόσον έχει προηγηθεί η ανάταξη και επαναλειτουργία τμημάτων της σιδηροδρομικής γραμμής Πάτρας - Κυπαρισσίας.

 Τροχαίο Υλικό 
Το τροχαίο υλικό της εταιρείας προβλέπεται να οργανωθεί μέσω της μίσθωσης συρμών των Σιδηροδρόμων Ελλάδος και συγκεκριμένα των δίδυμων αυτοκινηταμαξών της Σειράς 6520 (MAN-1), οι οποίες εκτελούσαν τοπικά και περιφερειακά δρομολόγια στο μετρικό δίκτυο της Πελοποννήσου μέχρι την οριστική αναστολή λειτουργίας του το 2011.

Σε πρώτο στάδιο προορίζεται η μίσθωση μίας αυτοκινητάμαξας χωρητικότητας 204 θέσεων, η οποία θα εκτελεί τουριστικά και τοπικά δρομολόγια, ενώ με την μακροπρόθεσμη επέκταση των υπηρεσιών προβλέπεται η ένταξη στο στόλο επιπρόσθετων αντίστοιχου είδους συρμών.

 Παραπομπές 

Κατηγορία:Σιδηροδρομικές επιχειρήσεις στην Ελλάδα